Hrvatski sabor
20041013

Naprosto je nevjerojatno da se jedna grana za koju se navodi da je u svojim prihodima u prošloj godini značajno popravila stanje na tekućem računu daje značaj nekakve dopunske djelatnosti gospodarstva što očito ona nije. Iako se spominje značaj izvoza za ukupni razvoj odnosno državni razvoj turizam kao jedna od najsnažnijih izvoznih poluga je u tome potpuno marginaliziran. Mislim da bi turizam trebao dobiti odgovarajuću i konkretnu podršku države odnosno ekonomske politike i tako bi zapravo postao jedan ozbiljan generator ukupnog gospodarskog razvoja Hrvatske. O turizmu se evo i jučer smo imali prilike svjedočiti tome uglavnom razgovara prigodno u prilici slavlja prilikom zbrajanja gostiju i prihoda od turizma, međutim sustavno ga se u potpunosti zanemaruje i marginalizira. Radi toga se Vlada mora postaviti prema turizmu kao prema strateškoj grani te nizom usklađenih aktivnosti ga mora pomagati i razvijati. To nažalost u praksi nije slučaj te možemo ustvariti da nam se turizam još uvijek dešava kao stihijska pojava a prvenstveno zahvaljujući tradiciji, prirodnim ljepotama i maru vrijednih ljudi koji rade u turizmu.